

BOSNA I HERCEGOVINA
FEDERACIJA BOSNE I HERCEGOVINE
POSAVSKI KANTON
KANTONALNI SUD U ODŽAKU
Broj: 002-0-Su-24-000 202
Odžak, 18.04.2024. godine

Na temelju odredbi člana 31. stav 1. i člana 60. stav 2. Zakona o sudovima u Federaciji Bosne i Hercegovine („Službene novine FBiH“, broj: 38/05, 22/06, 63/10, 72/10, 07/13, 52/14 i 85/21), odredbi člana 8. tačka b) i k) i člana 123. stav 2. Pravilnika o unutrašnjem sudskom poslovanju („Službeni glasnik BiH“, broj: 66/12, 54/17, 60/17, 30/18 i 83/22), i Plana integriteta Kantonalnog suda u Odžaku broj 002-0-Su-22- 000 091, v.d. predsjednika Kantonalnog suda u Odžaku dana 02.04.2024. godine d o n o s i 

P R A V I L N I K
o postupanju sa prijavama korupcije i/ili drugih nepravilnosti i osiguravanju zaštite osoba koje prijavljuju korupciju i/ili druge nepravilnosti u Kantonalnom sudu u Odžaku

 I - OPĆE ODREDBE 
Član 1.
(Predmet)
(1) Pravilnikom o postupanju sa prijavama korupcije i/ili drugih nepravilnosti i osiguravanju zaštite osoba koja prijavljuju korupciju i/ili druge nepravilnosti u Kantonalnom sudu u Odžaku (u daljem tekstu: Pravilnik) regulišu se pitanja zaštite osoba koje prijavljuju korupciju i/ili druge nepravilnosti u Kantonalnom sudu u Odžaku (u daljem tekstu: Sud), postupanja sa prijavama korupcije i/ili drugih nepravilnosti te način ostvarivanja prava prijavitelja korupcije i/ili drugih nepravilnosti, obaveze Predsjednika Suda i ostalih zaposlenih u osiguravanju i zaštiti anonimnosti prijavitelja u Sudu, kao i druga pitanja koja su od značaja za prijave korupcije i/ili drugih nepravilnosti i zaštitu prava prijavitelja u Sudu. 
(2) Odredbe ovog Pravilnika primjenjivat će se kako u slučaju internog prijavljivanja korupcije i/ili drugih nepravilnosti od sudija, državnih službenika, namještenika Suda te pripravnika-volontera koji nisu u radnom odnosu, tako i u slučaju prijavljivanja korupcije i/ili drugih nepravilnosti od trećih osoba, koje nisu zaposlene u Sudu.
 II - PRIJAVLJIVANJE KORUPCIJE I/ILI DRUGIH NEPRAVILNOSTI 
Član 2.
(Vrste prijavljivanja korupcije i/ili drugih nepravilnosti )
(1) Prijavljivanje može biti povjerljivo ili anonimno.
(2) Povjerljivo prijavljivanje jeste prijavljivanje kod kojeg je poznat identitet osobe koja je podnijela prijavu. 
(3) Anonimno prijavljivanje jeste prijavljivanje bez navođenja identiteta podnositelja prijave. 

Član 3.
(Pravo na prijavljivanje korupcije i/ili drugih nepravilnosti)
(1) Svaki sudija, državni službenik, namještenik Suda, pripravnik-volonter koji nije u radnom odnosu te treće lice koje nije zaposleno u Sudu, a koje ima saznanja ili materijalne dokaze o postojanju korupcije i/ili drugih nepravilnosti u Sudu, može podnijeti prijavu zbog postojanja korupcije i/ili drugih nepravilnosti ili okolnosti koje ukazuju na postojanje korupcije i/ili drugih nepravilnosti. 
(2) U smislu ovog Pravilnika: 
a) pod korupcijom se smatraju radnje koje imaju obilježja krivičnog djela, 
b) pod drugim nepravilnostima se smatraju radnje koje predstavljaju kršenje etičkog kodeksa ili disciplinske povrede, odnosno radnje koje imaju obilježje prekršaja.
(3) Zloupotreba prava prijavljivanja sudija, državnih službenika, namještenika Suda te pripravnika - volontera koji nisu u radnom odnosu, predstavlja povredu radne dužnosti. 
Član 4.
(Načini podnošenja prijava korupcije i/ili drugih nepravilnosti)
(1) Prijave korupcije i/ili drugih nepravilnosti će se Sudu podnositi na četiri načina, i to: 
a) u zaključanu kutiju na kojoj će biti postavljen natpis kojim se jasno ističe njena svrha, a koja kutija će biti smještena na vidnom mjestu u prizemlju sudske zgrade, koje ne smije biti pokriveno video nadzorom (ključ od kutije čuva isključivo Povjerenstvo), 
b) putem pošte na adresu Kantonalnog suda u Odžaku, Trg Bosne i Hercegovine bb, sa naznakom „ne otvarati - prijava korupcije i/ili drugih nepravilnosti“, 
c) putem online aplikacije na službenoj web stranici suda, 
d) putem e-mail adrese: prijavakorupcije.ksud-odzak@pravosudje.ba (koja će biti naznačena na vidnom mjestu u prostorijama Suda i na zvaničnoj internet stranici Suda), 
e) pisanim putem ili usmeno na zapisnik Povjerenstvu za prijem, evidenciju i postupanje sa prijavama korupcije i/ili drugih nepravilnosti (u slučaju povjerljivog internog prijavljivanja). 
(2) Prijavljivanje se vrši na obrascu prijave, koji je sastavni dio ovog Pravilnika (Prilog broj 1), a koji će svakodnevno biti dostupan podnositelju prijave neposredno pored kutije iz stava (1) tačka a) ovog člana, kao i na službenoj web stranici suda. 
(3) Prijava korupcije i/ili drugih nepravilnosti koja nije podnesena na propisanom obrascu, će biti uzeta u razmatranje ukoliko sadrži dovoljno podataka na osnovu kojih se može utvrditi osnovanost prijave.  
(4) Obavještenje o načinima prijavljivanja korupcije i/ili drugih nepravilnosti iz stava (1) objavljuju se na vidnom mjestu u prostorijama Suda i na zvaničnoj internet stranici Suda.
(5) Neposredno po zaprimanju prijave na način propisan stavom (1) tačka d) ovog člana, podnositelju prijave će uslijediti automatski odgovor kojim će biti obaviješten da je njegova prijava zaprimljena i da će identitet podnositelja prijave ostati anoniman na način da će e-mail adresa putem koje je prijava podnesena biti zaštićena. 
(6) Prijava podnesena u skladu sa stavom 1. tačka c) ovog člana je anonimna. 

Član 5.
(Sadržaj prijave)
(1) Prijava sadrži: 
a) opis činjenja ili nečinjenja koje predstavlja korupciju i/ili druge nepravilnosti, 
b) činjenice i okolnosti na osnovu kojih prijavitelj sumnja da je pokušana ili izvršena korupcija i/ili druge nepravilnosti u Sudu, 
c) podatke o prijavitelju, izuzev ako je riječ o anonimnom prijavljivanju. 
(2) Prijava sadrži i podatke o licu u Sudu za koje postoji sumnja da je izvršilo korupciju i/ili drugu nepravilnost, ukoliko prijavitelj ima informacije o tome u momentu podnošenja prijave. 
(3) Uz prijavu, prijavitelj dostavlja i materijalne dokaze iz kojih proizlazi sumnja da je pokušana ili izvršena korupcija i/ili druga nepravilnost u Sudu, ukoliko je u posjedu takvih dokaza. 
III - POSTUPANJE SA ZAPRIMLJENIM PRIJAVAMA 
Član 6.
(Nadležno tijelo za prijem i razmatranje prijava)
(1) Predsjednik Suda će svojom odlukom imenovati Povjerenstvo za prijem, evidenciju i postupanje sa prijavama korupcije i/ili drugih nepravilnosti (u daljem tekstu: Povjerenstvo), koja će imati 3 (tri) člana, od kojih 1 (jedan) mora biti sudija, te 1 (jednog) zapisničara.
(2) Povjerljivo interno prijavljivanje korupcije i/ili drugih nepravilnosti vrši se na način predviđen odredbom člana 4. ovog Pravilnika.
(3) U slučaju usmenog povjerljivog internog prijavljivanja, Povjerenstvo sačinjava zapisnik koji sadrži: naziv suda, mjesto gdje se prijava zaprima, dan i sat kad je započeta i završena radnja zaprimanja prijave, imena i prezimena prisutnih članova Povjerenstva, podatke o prijavitelju, te opis radnje ili ponašanja koje se prijavljuje kao korupcija i/ili druga nepravilnost, kao i sve navode prijavitelja o činjenicama i okolnostima iz kojih proizlazi sumnja prijavitelja da je izvršena korupcija i/ili druga nepravilnost.
(4) Zapisnik na kraju potpisuju prisutni članovi Povjerenstva i prijavitelj, a ako se zapisnik sastoji od više listova prijavitelj potpisuje svaki list. 
(5) Prijavitelj ima pravo i dužnost pročitati zapisnik prije potpisivanja. 
(6) Ukoliko prijavitelj odbije potpisati zapisnik, to će se konstatovati u zapisnik, uz navođenje razloga odbijanja. 
(7) Izuzetno od stava (2) ovog člana, prijava korupcije i/ili drugih nepravilnosti podnesena nadređenoj osobi će od strane nadređene osobe u vidu službene zabilješke, biti hitno dostavljena Povjerenstvu. 
(8) Lice koje je zaprimilo internu prijavu, kao i sve osobe koje budu postupala po navedenoj prijavi u Sudu dužna su da samu prijavu, podatke iz prijave, kao i identitet osobe koja je podnijela prijavu tretiraju kao službenu tajnu, te da preduzmu sve mjere kako bi se osigurala zaštita osobnih podataka i anonimnost prijavitelja. 
(9) Obavještenje o imenovanju Povjerenstva, sa imenima članova Povjerenstva, objavljuje se na vidnom mjestu u prostorijama Suda i na zvaničnoj internet stranici Suda. 
(10) Ukoliko se prijava korupcije i/ili drugih nepravilnosti odnosi ili je u vezi sa članovima Komisije, prijava se podnosi Predsjedniku Suda. 
Član 7.
(Kutija sa prijavama korupcije i/ili drugih nepravilnosti)
(1) Povjerenstvo iz stava (1) člana 6. ovog Pravilnika jednom sedmično otvara kutiju prijava korupcije i/ili drugih nepravilnosti. 
(2) Nakon otvaranja kutije, Povjerenstvo evidentira sve prijave u knjigu evidencija o prijavama korupcije i/ili drugih nepravilnosti (Prilog broj 2). 

Član 8.
(Prijave zaprimljene putem pošte i putem e-mail adrese)
(1) Koverta koja je pristigla u Sud, na kojoj je na omotu označeno da se odnosi na prijavu korupcije i/ili drugih nepravilnosti, ne smije se otvarati, jer se ne protokoliše kao redovna pošta, već posebno kao „pov“ pošta. 
(2) Takvu poštu je, bez odlaganja neophodno dostaviti Povjerenstvu uz naznaku „pov“ pošta. 
(3) Ukoliko na koverti ili omotu nije označeno da se pošiljka odnosi na prijavu korupcije i/ili drugih nepravilnosti, te zaposleni radnik u Sudu to utvrdi tek nakon otvaranja koverte ili omota, neophodno je da kovertu zatvori i bez odgađanja dostavi Povjerenstvu, uz službenu zabilješku u kojoj će navesti ko je poštu otvarao i ko je upoznat sa sadržajem pošiljke. 
(4) Ukoliko je prijava predata na protokol neposredno, bez koverte ili omota, te zaposleni radnik u Sudu utvrdi da je riječ o prijavi korupcije i/ili drugih nepravilnosti tek uvidom u prijavu prilikom protokolisanja, neophodno je da podnesenu prijavu bez odgađanja dostavi Povjerenstvu, uz službenu zabilješku u kojoj će navesti na koji način je prijava podnesena i ko je upoznat sa sadržajem pošiljke.
(5) Povjerenstvo iz stava (1) člana 6. ovog Pravilnika je jedina ovlaštena da provjerava sadržaj email adrese i da postupa po zaprimljenim online prijavama. 
Član 9.
(Obaveze Povjerenstvo)
Obaveze Povjerenstvo su: 
a) prijem prijava korupcije i/ili drugih nepravilnosti; 
b) provođenje svih neophodnih radnji radi utvrđivanja osnovanosti prijava korupcije i/ili drugih nepravilnosti, uz upoznavanje Predsjednika Suda; 
c) pripremanje izvještaja o nepravilnostima i izvještavanje Predsjednika Suda; 
d) evidentiranje svake zaprimljene prijave, odnosno službene zabilješke o prijavi, odmah u knjigu evidencija o prijavama korupcije i/ili drugih nepravilnosti (dužnost predsjednika Povjerenstva); 
e) tretiranje svake zaprimljene prijave, podataka navedenih u prijavi, kao i identiteta osoba koje je podnijelo prijavu, kao službene tajne;
f) neprovođenje aktivnosti usmjerenih na otkrivanje identiteta anonimnog prijavitelja; 
g) upoznavanje svih sudija, državnih službenika, namještenika Suda, pripravnika-volontera koji nisu u radnom odnosu u Sudu, sa pravima i obavezama iz ovog Pravilnika; 
h) promovisanje etike i kulture otkrivanja i rješavanja nepravilnosti u radu; 
i) sačinjavanje godišnje analize u skladu sa članom 13. ovog Pravilnika. 
Član 10.
(Obaveze, nadležnosti, rokovi postupanja i izvještavanja)
(1) Po prijemu prijave korupcije i/ili drugih nepravilnosti, Povjerenstvo ispituje da li je prijava potpuna. 
(2) Ukoliko prijava nije potpuna, a identitet prijavitelja je poznat, Povjerenstvo može pozvati prijavitelja da istu dopuni u roku od 8 (osam) dana od dana prijema poziva, uz upozorenje da će u suprotnom prijava biti odbačena kao nepotpuna. Anonimni podnositelj prijave neće biti pozvan da prijavu dopuni niti će biti obaviješten o poduzetim radnjama po zaprimljenoj prijavi. 
(3) Povjerenstvo samostalno provodi sve radnje utvrđivanja osnovanosti prijave. 
(4) U cilju provođenja radnji iz stava (3) ovoga člana Povjerenstvo ima pravo neposrednog uvida u predmete, akte i službene prostorije Suda, uključujući i povjerljive podatke kojima Sud raspolaže, kao i da uzima izjave od sudija, državnih službenika, namještenika Suda i pripravnika-volontera koji nisu u radnom odnosu u Sudu, te trećih osoba koje nisu zaposlene u Sudu, a vezano za predmet prijave. 
(5) Povjerenstvo će, nakon provedenog postupka utvrđivanja osnovanosti navoda iz prijave, o istoj donijeti odluku u roku od 15 (petnaest) dana od dana zaprimanja prijave, te će sa sadržajem iste upoznati predsjednika suda. 
(6) Povjerenstvo će obavijestiti podnositelja prijave, najkasnije u roku od 20 (dvadeset) dana od dana zaprimanja prijave, o odbacivanju, rješavanju ili o krajnjem roku potrebnom za donošenje konačne odluke po podnesenoj prijavi. 
(7) O radnjama iz stava (4) ovog člana, sačinjava se službena zabilješka. 
Član 11.
(Obaveza Predsjednika Suda)
(1) Predsjednik Suda je obavezan, da na sjednicama/kolegijima obavijesti sve sudije o svim zaprimljenim prijavama i poduzetim radnjama uvažavajući tajnost identiteta prijavljene osobe. 
(2) Izvještaj o raspravljenim prijavama evidentira se u zapisnike sjednica/kolegija. 
(3) Šefovi odsjeka Suda su dužni upoznati sve uposlene u Sektorima kojim rukovode sa obavješću Predsjednika Suda iz stava 1) ovoga člana.


Član 12.
(Postupanje sa prijavama i izvještavanje)
(1) Ukoliko se prijava korupcije i/ili drugih nepravilnosti odnosi na Predsjednika Suda, Povjerenstvo će nakon donošenja konačne odluke po prijavi, o sadržaju iste upoznati zamjenika Predsjednika Suda. 
(2) Ukoliko se prijava korupcije i/ili drugih nepravilnosti odnosi na nekog od sudija, Povjerenstvo će Predsjedniku Suda predložiti da prijavu proslijedi Visokom sudskom i tužiteljskom vijeću Bosne i Hercegovine. 
(3) U slučaju kada je utvrdila da prijava ima osnova, te da se na osnovu prijave ili radnji provedenih na utvrđivanju njene osnovanosti može zaključiti da navedeno djelo ima obilježja krivičnog djela, Povjerenstvo će Predsjedniku Suda predložiti da o istom informiše nadležno tužiteljstvo. 
(4) U slučaju kada je Povjerenstvo utvrdilo da prijava ima osnova, te da se na osnovu prijave ili radnji provedenih na utvrđivanju njene osnovanosti može zaključiti da navedeno djelo ima obilježja disciplinske odgovornosti, Povjerenstvo će Predsjedniku Suda predložiti da Predsjednik Suda pokrene disciplinski postupak protiv zaposlenog u skladu sa odgovarajućim propisima koji regulišu pitanje disciplinske odgovornosti. 
Član 13.
(Poduzimanje radnji u cilju otklanjanja štetnih posljedica počinjenih djela)
Povjerenstvo ima obavezu jednom godišnje sačiniti analizu odluka donesenih po zaprimljenim prijavama, te u skladu sa utvrđenim sačiniti preporuke koje dostavlja Predsjedniku Suda, a sve u cilju sprečavanja daljeg nepravilnog postupanja i otklanjanja štetnih posljedica počinjenih djela. 
IV - ZAŠTITA PRIJAVITELJA 
Član 14.
(Zaštita prava podnositelja prijave)
(1) Prema sudijama, državnim službenicima, namještenicima Suda, pripravnicima/volonterima koji nisu u radnom odnosu u Sudu te trećim osobama koje nisu zaposlene u Sudu, a koja imaju saznanja o postojanju korupcije i/ili drugih nepravilnosti, ili koje prijave korupciju i/ili druge nepravilnosti u Sudu, ne smiju se poduzimati bilo kakve štetne radnje koje imaju za cilj odvraćanje od prijavljivanja korupcije i/ili drugih nepravilnosti, odnosno kažnjavanje zbog izvršenog prijavljivanja.  
(2) U slučaju internog prijavljivanja, Predsjednik suda, neposredno i posredno nadređeni osobi koja je prijavila korupciju i/ili druge nepravilnosti, su dužni osigurati zaštitu osobnog i profesionalnog integriteta osobe koja je prijavila korupciju i/ili druge nepravilnosti u Sudu. 
Član 15.
(Zaštita podataka i osoba)
(1) U postupanju po prijavama, Sud preduzima sve radnje na način kojim se osigurava zaštita svake osobe koja to zatraži u skladu sa Zakonom o zaštiti ličnih podataka („Službeni glasnik Bosne i Hercegovine“, broj: 49/06, 78/11 i 89/11), kao i u skladu sa drugim propisima koji uređuju ovu oblast. 
(2) Kantonalni sud u Odžaku je dužan osigurati zaštitu osobnih podataka i identiteta prijavitelja, osim ako prijavitelj pristane na otkrivanje tih podataka ili ako je u toku postupka nužno otkriti identitet prijavitelja, a u skladu sa propisima kojima se uređuje zaštita osobnih podataka. 
(3) Svi podaci iz prijave, kao i identitet prijavitelja i ostalih osoba koje se navode u prijavama, izuzeti su od saopćenja javnosti. 
V - PRELAZNE I ZAVRŠNE ODREDBE
Član 16.
(Obaveze Predsjednika Suda)
(1) Predsjednik Suda će osigurati uslove za blagovremeno i nesmetano provođenje svih mjera i aktivnosti u vezi sa primjenom ovog Pravilnika. 
(2) Pravilnik će biti objavljen na oglasnoj ploči Suda i zvaničnoj internet stranici Suda. 
Član 17.
(Stupanje na snagu Pravilnika)
Ovaj Pravilnik stupa na snagu danom donošenja. 


                                                                                                                                 V.D. PREDSJEDNIKA SUDA
                                                                                                                                           DŽENETA PAŠALIĆ
 
Prilozi: 
Prilog broj 1: Obrazac za podnošenje prijave korupcije i/ili drugih nepravilnosti u Sudu; 
[bookmark: _Hlk163037253]Prilog broj 2: Obrazac Knjige evidencija o prijavama korupcije i/ili drugih nepravilnosti.



